Polisielede staan omtrent tou om optelbaba te vertroetel | Maroela Media
'n Baba van vermoedelik sowat twee uur oud wat Vrydagoggend vroeg in die noorde van Pretoria opgetel is, sterk goed aan by 'n plek van veiligheid.
Die polisie het Vrydag omstreeks 05:00 'n oproep gekry dat die seuntjie, toegedraai in 'n lap en in 'n plastieksak, op die hoek van Dr. Swanepoel- en Sefako Makgatho-rylaan gevind is, het AO Johan van Dyk, woordvoerder van die Sinoville-polisiestasie, gesê. Die baba het geen klere aangehad nie.
Die polisie het paramedici inderhaas na die toneel ontbied waar seker gemaak is die kleintjie is ongedeerd. Hy is daarna na die polisiestasie geneem – waar 'n heldeontvangs op hom gewag het.
Van Dyk sê die polisielede het bykans tou gestaan om die seuntjie te vertroetel. Terwyl die nodige dokumentasie afgehandel is om hom na 'n plek van veiligheid te neem, was daar geen einde aan die polisielede se gewerskaf om te verseker die baba voel geliefd nie.
"Die ou seuntjie het almal se harte geroer, dit het almal by die polisiestasie gevang," het Van Dyk gesê.
"Almal het ingespring en gehelp."
Die polisie het begin met 'n ondersoek om sy ouers op te spoor.
Van Dyk het 'n beroep op mense gedoen om in só 'n geval eerder 'n kind na 'n plek van veiligheid, 'n polisiestasie of maatskaplike werker te neem om te verseker die kind kry behoorlike versorging.
In hierdie omgewing is instellings soos Rock of Hope, die Wonderboom-CMR of die Sinoville-krisissentrum gereed om in te gryp, het hy gesê.
Dankie Sinoville SAPD vir julle pragtige meelewendheid. Trots op julle.
Hoe dra jy n mensie vir 9 maande onder jou hart en tree dan soooo harteloos en onmenslik op. My hart is in n "vice grip" oor die wreedheid.
Vra ek ook!!
Maria – as daar net pienk klere en bersies is vir 'n kaal babatjie wat opgetel word – dan moet seuntjies maar pienk aantrek . Dankie Sinoville Polisie en Medi-Edge paramediese dienste !